Predkladacia správa

	Medzinárodný pakt o hospodárskych, sociálnych a kultúrnych právach (ďalej len „pakt“) bol prijatý  16. decembra 1966. Slovenská republika sa stala jeho zmluvnou stranou 28. mája 1993 so spätnou účinnosťou od 1. januára 1993. 

V zmysle článku 16 paktu vyplýva  Slovenskej republike záväzok predkladať Výboru OSN pre hospodárske, sociálne a kultúrne práva (ďalej len „výbor“) správy o prijatých opatreniach a o pokroku dosiahnutom pri dodržiavaní práv uznaných v tomto pakte. Svoju východiskovú správu o implementácii paktu predložila Slovenská republika v roku 2000. Prezentácia východiskovej správy sa uskutočnila v dňoch 12. – 13. novembra 2002 v Ženeve. Vláda Slovenskej republiky uznesením č. 433 z 5. júna 2003 schválila správu o priebehu a výsledkoch posudzovania východiskovej správy Slovenskej republiky k paktu.

V zmysle spomínaného uznesenia Slovenská republika predkladá druhú periodickú správu k paktu (ďalej len „správa“). Jej obsahom sú informácie o plnení záväzkov vyplývajúcich z jednotlivých článkov paktu za obdobie od roku 2002 až po rok 2008 ako aj odpovede na odporúčania výboru. Slovenská republika informuje o všetkých relevantných  zmenách a spoločenských aktivitách, ktoré sa v sledovanom období realizovali v oblasti uplatňovania hospodárskych, sociálnych a kultúrnych práv. Správa podrobne informuje o konkrétnych krokoch vlády, orgánov štátnej správy, ako aj o niektorých aktivitách mimovládneho sektoru na dosiahnutie plného uplatnenia hospodárskych, sociálnych a kultúrnych práva na území Slovenskej republiky.

Pri hodnotení stavu prijatých opatrení smerujúcich k uplatneniu hospodárskych, sociálnych a kultúrnych práv možno konštatovať, že v Slovenskej republike sa danej problematike venuje značná pozornosť na úrovni príslušných štátnych orgánov a sú prijímané všetky potrebné opatrenia. 

V zmysle procedurálnych pravidiel výboru bude Slovenská republika informovaná o termíne konania zasadnutia výboru, na ktorom bude správa posudzovaná. Podľa zaužívanej praxe výbor po posúdení správy zvyčajne stanoví termín, ku ktorému mu má byť predložená ďalšia následná periodická správa.

	Ministerstvo zahraničných vecí SR pripravilo správu na základe podkladových materiálov od príslušných ústredných orgánov štátnej správy a ostatných inštitúcií. Správa je vypracovaná v zmysle usmernení výboru obsahujúcich odporúčania, ktoré majú byť zohľadnené v obsahu a forme jednotlivých periodických správ k dohovoru. Materiál bol okrem povinne pripomienkujúcich subjektov postúpený aj Generálnej prokuratúre SR, Štatistickému úradu SR,  Kancelárii verejného ochrancu práv, Slovenskému národnému stredisku pre ľudské práva. 
	
	Predkladaný materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie.